UZNESENIE SÚDU PRE VEREJNÚ SLUŽBU EURÓPSKEJ ÚNIE

(tretia komora)

z 12. mája 2016

Zlata Chatelová

proti

Rade Európskej únie

„Verejná služba — Úradníci — Dôchodky — Článok 11 ods. 2 prílohy VIII služobného poriadku — Práva na dôchodok nadobudnuté pred vstupom do služieb Únie vo vnútroštátnom dôchodkovom systéme — Prevod do dôchodkového systému Únie — Návrh na započítanie odpracovaných rokov, ktorý dotknutá osoba prijala, založený na nových všeobecných vykonávacích ustanoveniach — Pojem akt spôsobujúci ujmu — Zjavná neprípustnosť — Článok 81 rokovacieho poriadku“

Predmet:

Žaloba podaná podľa článku 270 ZFEÚ, uplatniteľného na Zmluvu o ESAE na základe jej článku 106a, ktorou Zlata Chatelová a Vincent Piessevaux navrhujú zrušenie rozhodnutia menovacieho orgánu Rady Európskej únie z 26. novembra 2013, ktorým tento orgán v rámci dôchodkového systému Európskej únie definitívne stanovil práva na dôchodok, ktoré Zlata Chatelová nadobudla pred svojim vstupom do služieb Únie, ako aj zrušenie rozhodnutia menovacieho orgánu zo 6. januára 2014, ktorým tento orgán v rámci dôchodkového systému Európskej únie definitívne stanovil práva na dôchodok, ktoré nadobudol Vincent Piessevaux v dôsledku prevodu práv nadobudnutých vo vnútroštátnych dôchodkových systémoch

Rozhodnutie:

Žaloba sa zamieta ako zjavne neprípustná. Každý účastník konania znáša svoje vlastné trovy konania.

Abstrakt

Žaloby úradníkov – Akt spôsobujúci ujmu – Pojem – Návrh na započítanie odpracovaných rokov na účely prevodu práv na dôchodok do dôchodkového systému Únie nadobudnutých pred vstupom do služieb Únie – Vylúčenie – Rozhodnutie o uznaní odpracovaných rokov prijaté v dôsledku prevodu kapitálu predstavujúceho nadobudnuté práva na dôchodok – Zahrnutie

(Služobný poriadok úradníkov, článok 91 ods. 1, a príloha VIII, článok 11 ods. 2)

V oblasti prevodu práv na dôchodok platí, že dotknutej osobe nemožno započítať odpracované roky, pokiaľ kapitálová hodnota predstavujúca jej práva na dôchodok nadobudnuté v inom systéme nebola prevedená do dôchodkového systému Únie. V tejto súvislosti vo fáze započítania práv na dôchodok dotknutá inštitúcia pristúpi iba k správnemu uplatneniu článku 11 ods. 2 prílohy VIII služobného poriadku a všeobecných vykonávacích ustanovení na situáciu dotknutej osoby. Z takého záväzku vyjadreného v návrhu na započítanie odpracovaných rokov teda nevyplýva nová povinnosť dotknutej inštitúcie a v dôsledku toho ani zmena právnej situácie dotknutej osoby najmä z dôvodu, že aj keď dotknutá osoba vyjadrí súhlas s prevodom práv na dôchodok, ktoré nadobudla v inom systéme, do systému dôchodkového zabezpečenia Únie, inštitúcia, ktorá tento návrh predložila, nemá po uskutočnení prevodu sumy kapitálu oznámenej vnútroštátnou poisťovňou, príslušnú povinnosť automaticky priznať dotknutej osobe počet odpracovaných rokov uvedených v pôvodnom návrhu, so zreteľom na ktorý dotknutá osoba potvrdila svoj zámer previesť uvedený kapitál do systému dôchodkového zabezpečenia Únie. V dôsledku toho v rámci konania o prevode práv na dôchodok stanoveného v článku 11 ods. 2 prílohy VIII služobného poriadku je to už vykonané rozhodnutie menovacieho orgánu o prevode kapitálu predstavujúceho práva na dôchodok nadobudnuté dotknutou osobou pred jej vstupom do služieb Únie, ktoré je aktom spôsobujúcim ujmu, ktorý môže byť predmetom žaloby na základe článku 270 ZFEÚ a článku 91 ods. 1 služobného poriadku. Návrh na započítanie odpracovaných rokov, hoci ho dotknutá osoba prijala, naopak nepredstavuje akt spôsobujúci ujmu, ktorý môže byť predmetom žaloby na základe článku 270 ZFEÚ a článku 91 ods. 1 služobného poriadku.

(pozri body 31 – 35)

Odkaz:

Všeobecný súd Európskej únie: rozsudky z 13. októbra 2015, Komisia/Verile a Gjergji, T‑104/14 P, EU:T:2015:776, body 50, 52, 53 a 74; Komisia/Cocchi a Falcione, T‑103/13 P, EU:T:2015:777, bod 66, a Teughels/Komisia, T‑131/14 P, EU:T:2015:778, body 37, 46, 48, 49, 58 a 70